Author: a3kont
Last saved by: agenda0
Company: UVSR

K o  m  u n i  k é

z kontroly plnenia úloh z vybraných uznesení vlády SR, súvisiacich so zabezpečovaním schváleného štátneho rozpočtu na rok 2001

	Vláda na zasadnutí dňa ................. prerokovala Informáciu z kontroly plnenia úloh z vybraných uznesení vlády SR, súvisiacich so zabezpečením schváleného štátneho rozpočtu na rok 2001.

	Kontrolu vykonal Úrad vlády SR v súlade s uznesením vlády SR č. 543/2001, ktorým bolo schválené „Zameranie kontrolnej činnosti Úradu vlády SR na II. polrok 2001“. Cieľom kontroly bolo zistiť vecné a časové plnenie úloh zameraných na zabezpečenie schváleného ŠR SR na rok 2001, pričom sa sústrediť na ekonomické prínosy plnenia úloh z uznesení vlády, ktorých splatnosť bola k 30.6.2001. V prípade zistených nedostatkov zabezpečiť, aby boli prijaté opatrenia na ich odstránenie.

	Z úrovne ÚV SR bolo kontrolované plnenie úloh z vybraných uznesení vlády v Ministerstve hospodárstva SR, Ministerstve zdravotníctva SR a Ministerstve dopravy, pôšt a telekomunikácií, v pôsobnosti ktorých sa realizovali nosné ekonomické úlohy uložené vládou v príslušných uzneseniach. Od ostatných ministerstiev boli vyžiadané záväzné informácie. Predmetom kontroly boli vybrané úlohy z piatich rozhodujúcich uznesení vlády, prijatých k zabezpečeniu štátneho rozpočtu na rok 2001.

	Z odpočtov plnenia úloh z určených uznesení vlády, ktoré predložili ÚV SR jednotlivé ministerstvá ako záväzné informácie vyplýva, že z ich strany nebol pochopený základný zámer požadovanej spolupráce v tom,  že neuviedli a následne nevyhodnotili opatrenia, ktoré mali prijať na zabezpečenie neprekročenia výdavkov schváleného ŠR SR na rok 2001 z hľadiska konkrétneho ekonomického prínosu. Predložené informácie prevažne všeobecne hodnotia plnenie uznesení vlády s konštatovaním neprekračovania stanovených záväzných ukazovateľov ŠR SR, pričom v podstate vychádzajú zo štvrťročných hlásení o plnení uznesení vlády zasielaných Úradu vlády SR. Z hodnotenia úloh uznesení vlády z tohto pohľadu vyplýva, že ich ministerstvá vykazujú ako splnené. V tomto smere nebol splnený stanovený cieľ kontroly.

	Kontrolou plnenia vybraných úloh zo stanovených piatich uznesení vlády v MZ SR, MH SR a MDPT SR sa preukázalo, že opatrenia na zabezpečenie schváleného ŠR SR na rok 2001 z hľadiska ekonomických prínosov neboli zo strany ministerstiev k 30.6.2001 vyhodnocované. Rozhodujúca časť opatrení je priebežného charakteru, resp. ich kvantifikovaný ekonomický prínos budú ministerstvá hodnotiť až 60 dní po ukončení II. štvrťroku a postupne do konca roku tak, ako budú splatné. V súhrnne sa účinnosť prijatých opatrení prejavila v dodržaní stanovených záväzných limitov výdavkov k 30.6.2001 s tým, že vykázané prekročenia limitov bežných výdavkov boli 
v súlade s vykonanými rozpočtovými opatreniami MF SR.
	Výsledky kontrol, ktoré ÚV SR vykonal z kapacitných dôvodov len v troch ministerstvách, nie sú postačujúce na celkové zhodnotenie výsledkov plnenia úloh, ktoré vláda prijala v príslušných uzneseniach. Vykonanie kontroly v požadovanom rozsahu úloh, ktoré sa dotýkajú všetkých ministerstiev, bude v ďalšom období možné zabezpečiť len v súčinnosti s kontrolnými útvarmi jednotlivých rezortov.

Bratislava, august 2001